Det nye skattecenter i Frederikshavn bliver etableret i 2023 som en del af regeringens målsætning om at styrke skattekontrollen markant i hele landet. Derfor vil regeringen oprette i alt otte nye skattecentre og ansætte i alt 1000 ekstra medarbejdere i de otte centre. Skattecentret i Frederikshavn bliver ifølge TV2 Nords oplysninger det eneste nye skattecenter i Nordjylland. Her bliver der etableret mellem 100 og 150 nye arbejdspladser. Det endelig tal afhænger af de videre politiske forhandlinger om skattecentrene. - Med yderligere 500 medarbejdere fordelt på de fire skattecentre i Ringe, Slagelse, Svendborg og i Frederikshavn vil vi være et stort skridt tættere på at nå målene med den samlede reform af skattekontrollen og samtidig sikre en skatteforvaltning, der er endnu bedre repræsenteret i hele Danmark, siger skatteminister Morten Bødskov (S) til TV 2 Fyn . Postbygning solgt i 2021 Postbygningen i Skippergade 27 i Frederikshavn, som nu bliver til skattecenter, var indtil for nylig ejet af Post Danmark. Ejendommen, som er i tre plan og på i alt 3327 etagemeter, blev solgt til Bygningsstyrelsen i marts 2021 for 6,5 millioner kroner. Ejendommen er opført i 1978 og ombygget i 2002, og som ejendomsmægleren skrev i salgsopstillingen, så er den markant og beliggende direkte ud til trafikeret vej og tæt på gode offentlige parkeringsforhold, centrum, indkøb, togstation, busterminal samt færgeterminal. Post Danmark lukkede posthuset i bygningen den 18. april 2012. Siden har dele af den været udlejet til forskellige formål, og nu bliver Postbygningen til Skattecenter. Otte nye skattecentre i Danmark De otte skattecentre fordeles med fire i Jylland, to på Fyn og to på Sjælland. De første to centre er åbnet i Fredericia og Frederiksund. Yderligere to centre er udpeget og ligger i Viborg og Esbjerg, og det er placeringen af de sidste fire centre, som regeringen vil offentliggøre nu. Ifølge TV2 Nords oplysninger bliver centret i Frederikshavn det eneste nye, som bliver beliggende i Jylland. De øvrige tre placeres med to på Fyn, Ringe i 2022 og Svendborg i 2023, og et på Sjælland - Slagelse i 2022. I forbindelse med lanceringen af de første skattecentrene sagde skatteminister Morten Bødskov dengang: - Med de nye skattecentre sender vi et vigtigt signal om, at borgerne og virksomhederne skal møde et skattevæsen, der er til stede, hvor de er. Skatteforvaltningen har desuden gode erfaringer med at skabe solide rammer for arbejdspladser uden for de større byer, og med de i alt otte centre er vi med til at skabe balance i Danmark. Skatteforvaltningen er i dag ikke til stede i Frederikshavn, så når dørene åbnes for det nye center, vil skattevæsenet med Frederikshavn og de øvrige tre nye centre være placeret i i alt 34 danske byer. Erhvervsdirektør: Det er vigtigt for Frederikshavn Der har tidligere været Skatteforvaltning i Frederikshavn. Dengang havde man til huse i den bygning, som i 2013 blev overtaget af Udbetaling Danmark, hvor der dengang blev etableret 175 nye statslige arbejdspladser i Frederikshavn, og netop arbejdspladser, som henvender sig til både mænd og kvinder, er altafgørende for byer som Frederikshavn, hvis man skal vende den negative befolkningsudvikling. Det fastslår Niels Bay Christensen, erhvervsdirektør i Frederikshavn. - Det er med til at fastholde flere familier i kommunen. Hvis 50 personer overvejer at flytte væk fra området og i stedet vælger at blive boende, fordi der kommer jobs, så vil det med deres familie og børn være med til at fastholde flere hundrede borgere i kommunen, siger Niels Bay Christensen. Udsigten til mellem 100 og 150 nye arbejdspladser er derfor godt nyt for Frederikshavn og vil får flere til at blive boende. - Det vil gavne vores beskæftigelse, og vi har i den grad bruge for flere arbejdspladser af den her type, siger Niels Bay Christensen.

Opsummering:
Et af regeringens fire nye skattecentre skal placeres i Frederikshavn, og det betyder op til 150 nye arbejdspladser. Centret, som åbner i 2023, skal ligge i den gamle postbygning i Skippergade i Frederikshavn.